钦定古今图书集成/理学汇编/文学典/第202卷 > 《苏大侍御访江浦赋八韵纪异》〈并序〉杜甫
## 钦定古今图书集成/理学汇编/文学典/第202卷 > 《苏大侍御访江浦赋八韵纪异》〈并序〉杜甫

苏大侍御涣，静者也。旅干江侧，凡是不交州府之客，人事都绝久矣。肩舆江浦，忽访老夫，舟楫而已。茶酒内，余请诵近诗，肯吟数首，才力素壮，词句动人。接对明日，忆其涌思，雷出书箧几杖之外，殷殷留金石声，赋《八韵纪异》，亦记老夫倾倒于苏至矣。

庞公不浪出，苏氏今有之。再闻诵新作，突过《黄初》诗。
乾坤几反复，扬马宜同时。今晨清镜中，胜食斋房芝。
余发喜却变，白间生黑丝。昨夜舟火灭，湘娥帘外悲。
百灵未敢散，风破寒江迟。